Pamatojoties uz Ostu likuma 7.panta otrās daļas 3.punktu, 19.panta otro daļu un [VAS “Latvijas gaisa satiksme” aeronavigācijas informācijai par gaisa telpas zonām un ierobežojumiem](https://www.airspace.lv/drones/lv) Rīgas brīvostas pārvalde publicē kārtību, kādā saskaņojami bezpilota gaisa kuģu (dronu) lidojumi.

**Saskaņojuma iegūšana**

Lai saskaņotu lidojumu, vismaz 5 darba dienas pirms bezpilota gaisa kuģa (drona) lidojuma jāvēršas ar rakstveida iesniegumu Rīgas brīvostas pārvaldē. Ja paredzēts veikt paaugstināta riska lidojumu, iesniegumam jāpievieno ekspluatācijas atļauja. Informācija par konkrētā lidojuma prasībām pieejama VA "Civilās aviācijas aģentūra" tīmekļvietnē [http://uas.caa.lv](http://uas.caa.lv/). Rīgas brīvostas pārvalde vērš uzmanību, ka, veicot bezpilota gaisa kuģa (drona) lidojumu, bezpilota gaisa kuģa (drona) pilotam jāievēro konkrētajā UAS ģeogrāfiskajā zonā noteiktie nosacījumi un ierobežojumi, kas pieejami VAS “Latvijas gaisa satiksme” tīmekļvietnē [www.airspace.lv/drones](https://www.knab.gov.lv/lv/www.airspace.lv/drones).

[Iesnieguma veidlapa par bezpilota gaisa kuģa (drona) lidojuma saskaņošanu](https://www.knab.gov.lv/lv/media/4032/download?attachment)

Iesniegumu par bezpilota gaisa kuģa (drona) lidojuma saskaņošanu, kas parakstīti ar drošu elektronisko parakstu, jāsūta uz Rīgas brīvostas pārvaldes elektroniskā pasta adresi [drons@rop.lv](mailto:drons@rop.lv)

Par lidojuma saskaņojumu, pieteicējs tiks informēts e-pastā.

Rīgas brīvostas pārvalde vērš uzmanību, ka par bezpilota gaisa kuģa (drona) lidojuma saskaņošanu ar lūgumu jāvēršas pie katra attiecīgās zonas pārvaldītāja. Informācija par to pieejama VAS “Latvijas gaisa satiksme” interneta vietnē <https://www.airspace.lv/drones/lv>.

**Saskaņā ar Vispārīgās datu aizsardzības regulas 13.pantu, Rīgas brīvostas pārvalde sniedz iesnieguma aizpildītājam šādu informāciju:**

* Informācija par pārzini: Rīgas brīvostas pārvalde, adrese – Kalpaka bulvāris 12, Rīga, e-pasta adrese – [info@rop.lv](mailto:info@rop.lv), telefons – 67030800, privātuma politika – <https://rop.lv/lv/privatuma-politika>. Jautājumu gadījumā Rīgas brīvostas pārvalde aicina datu subjektu vērsties Rīgas brīvostas pārvaldē, izmantojot jebkuru saziņas līdzekli.
* Datu apstrādes nolūks ir identificēt personas, kas izmanto bezpilota gaisa kuģus ostā, un informēt personu, vai plānotais bezpilota gaisa kuģa lidojums ostā noteiktajā laikā un vietā ir pieļaujams. Datu apstrādes juridiskais pamats ir normatīvajos aktos Rīgas brīvostas pārvaldei uzdotais pienākums noteikt caurlaižu režīmu ostā (Ostu likuma 7.panta otrās daļas 3.punkts).
* Iegūtos personas datus izmantos Rīgas brīvostas pārvaldes Ostas iekšējais drošības dienests, Ostas policija. Personas dati tiks nodoti Jūras meklēšanas un glābšanas koordinācijas centram (MRCC) saskaņojuma saņemšanai priekš plānotā bezpilota gaisa kuģa lidojuma.
* Personas datu nosūtīšana uz trešajām valstīm vai starptautiskām organizācijām nav paredzēta.
* Personas datu glabāšanu plānota līdz 2 gadiem, ja šo iesniegumu ir sagatavojusi un iesniegusi fiziska persona, vai 5 gadi, ja iesniegumu ir sagatavojis un iesniedzis komersants jeb juridiska persona.
* Rīgas brīvostas pārvalde bez ierobežojumiem īsteno datu subjekta normatīvajos aktos paredzētās tiesības, t.sk. piekļūt saviem datiem, izdarīt tajos labojumus, dzēst tos, iebilst pret to apstrādi u.c. tiesības.
* Rīgas brīvostas pārvalde informē, ka datu subjektam ir tiesības iesniegt sūdzību par pārzini un viņa veikto datu apstrādi Datu valsts inspekcijā.
* Pienākums sniegt personas datus izriet no Rīgas brīvostas pārvaldes tiesībām noteikt caurlaižu režīmu Rīgas brīvostā, kas savukārt nodrošina vispārēju drošību ostā, kontrolējot cilvēku, preču un transporta plūsmu ostā. Iesniegumā norādīto personas datu nesniegšanas gadījumā, Rīgas brīvostas pārvalde patur tiesības atteikt atļaujas izsniegšanu bezpilota gaisa kuģa lidojumam Rīgas brīvostas teritorijā.